Diari Oficial de la Generalitat Valenciana


Sumari del DOGV 8073, del 29-06-2017 (2017/5196)

RESOLUCIÓ de 30 de maig de 2017, de la consellera de Sanitat Universal i Salut Pública, per la qual es deleguen competències en matèria del programa col·laboratiu de productes ortoprotètics Xarxa Valort en determinats òrgans de la Conselleria.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8073

Data del DOGV
:   29-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5196


Data del document
:   30-05-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 30 de maig de 2017, de la consellera de Sanitat Universal i Salut Pública, per la qual es deleguen competències en matèria del programa col·laboratiu de productes ortoprotètics Xarxa Valort en determinats òrgans de la Conselleria. [2017/5196]  
La Llei 14/2003, de 10 d'abril, de patrimoni de la Generalitat Valenciana, en la seua exposició de motius, assenyala el caràcter unitari del patrimoni de la Generalitat, que està integrat pel conjunt de béns i drets que li pertanguen per qualsevol títol, així com el dels organismes públics vinculats o que en depenen, excloent els béns i drets de les societats mercantils i de les fundacions públiques de la Generalitat.  
  
En aquest sentit, l'article 15 de la mencionada llei estableix que l'Inventari General de Béns i Drets de la Generalitat es portarà i custodiarà en la Direcció General de Patrimoni, actualment la Sotssecretaria de la Conselleria d'Economia Hisenda i Ocupació.  
Així mateix, l'article 43 estableix que «la competència per a l'acceptació d'herències, llegats i donacions a favor de la Generalitat correspon a la conselleria competent en matèria de patrimoni, quan comprenga béns immobles o títols valors, encara que el testador o donant haja assenyalat un altre òrgan de la Generalitat, sense perjuí que en l'adscripció es tinga en compte la voluntat esmentada. En el cas que comprenga únicament altres béns mobles, l'acceptació s'acordarà pel departament o organisme a què es destinen».  
Els productes sanitaris que conformen la prestació ortoprotètica, i que inclouen pròtesis quirúrgiques fixes, les pròtesis externes, les ortesis i les cadires de rodes o vehicles per a invàlids, tenen diferent tractament en el moment que entren en l'esfera d'activitat de la Conselleria de Sanitat Universal i Salut Pública. La majoria, a pesar de tractar-se d'articles no fungibles, no compleixen els requisits relatius a import d'adquisició i valor per a formar part de l'Inventari General de Béns i Drets de la Generalitat, i tots es destinen immediatament a l'assistència sanitària, és a dir, a la prestació de serveis necessaris per a conservar o restablir la salut de les persones.  
Quan la seua destinació és equipar les instal·lacions dels centres sanitaris, els articles esmentats s'adquireixen a través de les procediments que arreplega el Reial decret legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, i en el cas de la prestació ortoprotètica, el Decret 76/2010, de 30 d'abril, del Consell, pel qual es regula la prestació ortoprotètica en el marc de la sanitat pública, en l'àmbit de la Comunitat Valenciana, assenyala en l'article 4 que «La prestació ortoprotètica externa o exoprotètica comprén la prescripció, la dispensació i l'adaptació individualitzada, per un establiment autoritzat, d'un producte subvencionat per la Conselleria de Sanitat, a un pacient inclòs en l'àmbit del present decret».  
  
La Conselleria de Sanitat Universal i Salut Pública, amb l'objectiu de garantir el tractament i restabliment de la salut a través de la prestació ortoprotètica, eliminant els obstacles econòmics que el sistema d'aportació de les persones usuàries i els seus beneficiaris representa per a determinats col·lectius, ha desenvolupat amb èxit diverses accions. Entre aquestes destaquen les ajudes directes d'interès sociosanitari destinades a facilitar l'adherència als tractaments mèdics prescrits pel personal del sistema sanitari, que estiguen subjectes a finançament públic, en les persones amb diversitat funcional i l'eliminació del prepagament (part finançada reemborsable) a aquest col·lectiu i a col·lectius com són les dones mastectomitzades, persones amb hipoacúsia bilateral, persones adultes amb grau de discapacitat reconegut inferior al 65 % i pacients amb paraplegia, paràlisi cerebral i amb amputacions de membres que no tinguen reconegut el seu grau de discapacitat.  
  
Per mor del desenvolupament d'accions que milloren l'accés a la prestació ortoprotètica i milloren l'eficiència en la utilització dels fons públics, s'ha dissenyat la Xarxa Valort. Es basa en un programa d'economia col·laborativa en el qual la ciutadania aporta de forma individual al col·lectiu de la societat, donant els articles que ja no necessiten per al restabliment de la seua salut que, després de la seua posada a punt, per establiments autoritzats, se cedeixen a les persones que en necessiten amb les mateixes garanties que un producte nou, evitant així el prepagament i el copagament dels articles exoprotètics, millorant l'eficiència en la utilització dels fons públics, no sols reutilitzant productes en perfecte estat per al seu ús, sinó atenent la necessitat d'oferir els productes a pacients que ho necessiten temporalment, desenvolupant i impulsant el que estableix l'article 15 del Decret 76/2010, pel qual es determina la reutilització dels mencionats productes.  
Per a poder atendre aquestes sol·licituds, i amb independència de la destinació que acaben tenint aquests articles (reutilització, recondicionament o gestió com a residu), és necessari simplificar els tràmits que permeten l'acceptació de les donacions de béns mobles amb destinació a la Conselleria de Sanitat.  
En virtut de les facultats conferides pels articles 28 de la Llei 5/1983, de 30 de desembre, del Consell, així com, el Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, resolc:  
  
  
Els acords patrimonials d'acceptació de disposicions a títol gratuït a favor de la Conselleria de Sanitat Universal i Salut Pública de béns mobles no fungibles inclosos en el catàleg de productes inclosos en la prestació ortoprotètica regulada pel Decret 76/2010, de 30 d'abril, del Consell, pel qual es regula la prestació ortoprotètica en el marc de la sanitat pública, en l'àmbit de la Comunitat Valenciana, com ara herències, llegats i donacions, es deleguen en el/la director/a econòmic del Departament de Salut i en el/la comissionat/da de les concessions administratives que territorialment corresponga, amb la limitacions arreplegades en la Llei 14/2003, de 10 d'abril, de patrimoni de la Generalitat Valenciana, i d'acord amb el procediment que descriga la Direcció General de Farmàcia i Productes Sanitaris.  
  
  
València, 30 de maig de 2017.- La consellera de Sanitat Universal i Salut Pública: Carmen Montón Giménez.